[{"text_idx": "#000000", "text": "Vidvokroniko trovis legantojn ekster la getto"}, {"text_idx": "#000001", "text": "Esperantistoj devus pli malfermig\u0302i al ekstera publiko, c\u0302iufoje kiam la karaktero kaj temo de la evento tion ebligas, diras Istva\u0301n Ertl. Li disdonis anglan tradukon de sia prezento en Esperanto-klubo en Luksemburgo, kaj anglalingva retejo raportis pri la evento."}, {"text_idx": "#000002", "text": "Plej ofte esperantistaj arang\u0302oj ne vere bonvenigas eksterulojn, nek prezentas ajnan intereson al ili. Sed kiam Istva\u0301n Ertl antau\u0306 kelkaj semajnoj en Luksemburgo prezentis fragmentojn el sia verko Vi(d)vokroniko, la arang\u0302o ec\u0302 rezultis en artikolo de anglalingva retgazeto. Ni demandis al la j\u0302urnalisto kio altiris s\u0302ian atenton \u2013 kaj al Istva\u0301n Ertl kial kaj kiel oni logu eksterulojn al esperantistaj kunvenoj."}, {"text_idx": "#000003", "text": "La artikolo en Luxembourg Times havis la titolon \u201dWidower's grief expressed in Esperanto\u201d (\u201dFunebro de vidvo esprimita en Esperanto\u201d) kaj enhavas fragmentojn el la teksto de Vi(d)vokroniko en angla traduko. La sama traduko estis disdonita al neesperantistaj c\u0302eestintoj en la arang\u0302o."}, {"text_idx": "#000004", "text": "La j\u0302urnalisto Sarita Rao mem ne povis c\u0302eesti la prezentadon, sed trovis la temon interesa kaj kun redaktora aprobo verkis artikolon jam post la arang\u0302o, s\u0302i rakontas responde al demando de Libera Folio."}, {"text_idx": "#000007", "text": "\u2013 Mi nek parolas nek legas Esperanton, sed la angla traduko tre kortus\u0302is min. Kompreneble aldone estis interesa angulo paroli pri tio, ke li verkis kaj prezentis g\u0302in en Esperanto, kaj iom pri la fono de tio, ke li lernis la lingvon, precipe rilate al la libereco de vojag\u0302ado kiun g\u0302i donis al li en tempo kiam el Hungario estis malfacile elveturi okcidenten."}, {"text_idx": "#000008", "text": "C\u0302u la artikolo interesis viajn legantojn? C\u0302u estis reagoj?"}, {"text_idx": "#000010", "text": "\u2013 Ni ne ricevis skribajn reagojn, sed mi afis\u0302is g\u0302in en mia pag\u0302o en Facebook, kaj tie komentis iu, kiu mem trovig\u0302as en funebrado. Nuntempe legantojn ofte logas sensaciaj titoloj au\u0306 artikoloj kiuj listigas informojn de la tipo \"kion fari\" au\u0306 \"kie ac\u0302eti\". Homaj historioj el la vera vivo ne estas same legataj, krom se la specifa temo interesas iun. Sed por mi, ec\u0302 se la artikolon legas nur kvin personoj, kiuj trairas sperton similan al tiu de Istva\u0301n, g\u0302i jam plenumis sian funkcion."}, {"text_idx": "#000011", "text": "Kio igus vin partopreni iun alian arang\u0302on kun rilato al Esperanto kaj raporti pri g\u0302i?"}, {"text_idx": "#000012", "text": "\u2013 Mi ne kredas ke Esperanto-arang\u0302oj ricevos multan atenton au\u0306 multan raportadon de la amaskomunikiloj, c\u0302ar oni vidas ilin kiel specialistajn aferojn. J\u0302urnalistoj c\u0302iam serc\u0302as novaj\u0302an au\u0306 komunuman vidpunkton, sed se vi kolektus tre internacian grupon de Esperantistoj por unika evento, tio probable meritus artikolon."}, {"text_idx": "#000013", "text": "La Esperanto-movado g\u0302enerale estas tre izolita de la g\u0302enerala publiko. Kion la Esperantistoj lau\u0306 vi povus fari por malfermig\u0302i kaj altiri la atenton de la publiko kaj de la gazetaro?"}, {"text_idx": "#000014", "text": "\u2013 Estas tre multe da \u201dbruo\u201d kiam temas pri komunikado, precipe post la alveno de sociaj retejoj, kie estas malfacile esti rimarkata. Homoj malpli emas legi longajn artikolojn, kaj preferas ke la informoj estu donataj en pecetoj."}, {"text_idx": "#000015", "text": "\u2013 La Esperanto-movado devus serc\u0302i manierojn tenti au\u0306 tikli la intereson de la publiko. Homoj s\u0302atas mallongajn, interesajn faktojn, kiel la devenon de vortoj, kaj Esperantistoj povus uzi tiun taktikon por klarigi, kiel la vortoj de ilia lingvo funkcias au\u0306 estis inventitaj, precipe se temas pri kunfando de diversaj lingvoj."}, {"text_idx": "#000016", "text": "\u2013 Mi krome vidas, ke ekzistas tekstoj, poezio kaj filozofio, verkitaj en Esperanto. Traduki tion al aliaj lingvoj, kiel la angla, donus al la publiko pli bonan aliron al la Esperanto-komunumo, kaj eble igus ilin pli interesitaj pri la lingvo."}, {"text_idx": "#000018", "text": "Istva\u0301n Ertl dum alia prezentado."}, {"text_idx": "#000021", "text": "\u2013 Mi invitis al la kunveno de nia Esperanta klubkunveno kvardekon da interesatoj; deko respondis probable veni, kvino respondis nepre veni, kaj tri venis. La venintoj, ja plurlingvemuloj, parte komprenis Esperanton, parte sekvis mian bus\u0302an prezenton lau\u0306 la papere distribuita angla traduko. La posta diskuto, kiu temis pri multo ekde la trinkata vino g\u0302is funebro kaj emocioj, okazis angle kaj Esperante, kun bezono nur okaza je interpretado."}, {"text_idx": "#000023", "text": "\u2013 Esperantistoj devus pli malfermig\u0302i al ekstera publiko, c\u0302iufoje kiam la karaktero kaj temo de la evento tion ebligas. En mondo de plurlingveco impresas ege strange forfermig\u0302i en mondeto de lingvo principe tutmonda, sed kiun reale malmultaj parolas. G\u0302in parolos pli multaj g\u0302uste se ni malfermados nin pli!"}, {"text_idx": "#000024", "text": "\u2013 Parenteze, mi povas fanfaroni ke en la lastaj du monatoj mi faris au\u0306 faros en Luksemburgo tri prezentojn pri Esperanto, al po 40-50 c\u0302eestantoj: en la Eu\u0306ropa Oficejo pri Publikaj\u0302oj, en Eu\u0306ropa Lernejo, kaj en mia laborejo, la Eu\u0306ropa Revizora Kortumo. Ankau\u0306 tio estas iaspeca malfermig\u0302o."}, {"text_idx": "#000025", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000031", "text": "Juna kuiristo en Bakuo transformis sian apartamenton en restoracionVenkado de ekzistadismaj krizoj per muziko: Karolina Cicha de PollandoMeksika kolektivo kiu piratas librojn por kundividi kulturon alfrontas blokadojn"}, {"text_idx": "#000032", "text": "Bluaj c\u0302evaloj, kurbe klinaj domoj kaj torditaj korpojKandidatig\u0302u en la Konkurso \u201cPartoprenu IJK-n\u201d 2023!\u201cArko\u201d Gong Xiaofeng: Niaj atingoj kaj malsukcesoj dum 2022"}]